Ein felags sjúkrahúsleiðsla skal gerast fyri øll trý sjúkrahúsini Ein felags leiðslu fyri tey trý sjúkrahúsini, sum skulu býta sítt arbeiði meira skynsamt. Tað sigur arbeiðsbólkurin, sum í morgun hevur handað landsstýriskvinnuni við heilsumálum eina manningarætlan fyri sjúkrahúsverkið. Trýstið uttaneftir við alt størri spesialisering og stórari tøkniligari og medisinskari menning krevur, at sjúkrahúsini í Føroyum í nógv størri mun virka sum ein samanhangandi virkislig eind, sum samstarvar í øllum lutum fyri at veita føroyska sjúklinginum bestu tænastuna. Til tess er neyðugt við broytingum í bygnaði og leiðslu, staðfestir arbeiðsbólkurin í sínari niðurstøðu. Arbeiðsbólkurin mælir tí til at skipað verður ein felags leiðsla fyri øll trý sjúkrahúsini. -Ein av aðaluppgávunum hjá tvørgangandi leiðsluni verður at fremja eitt greitt uppgávubýti millum tey trý sjúkrahúsini í einum samstarvandi sjúkrahúsverki, har sjúkrahúsini hvør sær hava týðandi samskipaðar leiklutir, sigur álitið. Akuttar viðgerðir og torgeiddar viðgerðir skulu frameftir gerast á Landssjúkrahúsinum burturav, meðan eftirviðgerð kann fara fram á smærru sjúkrahúsunum. Klaksvíkar sjúkrahúsi og Suðuroyar sjúkrahúsi kunnu í framtíðini gera alt fleiri planlagdar dagsskurðviðgerðir, sonevnd samadagskirurgi.